Zmajkovičová, Renáta, podpredsedníčka NR SR (2012-11-28):
Ďakujem za slovo, pani podpredsedníčka Národnej rady. Vážený pán minister, vážené kolegyne, kolegovia, ja v tejto chvíli ale nebudem, ani môj pozmeňujúci návrh sa netýka vládneho návrhu o hazardných hrách, ale môj pozmeňujúci návrh, ktorý predkladám, upravuje výšku správnych poplatkov v časti V. Stavebná správa prílohy k zákonu č. 145/1995 Z. z. v znení neskorších predpisov a je spracovaný za účelom odstránenia nedostatkov, nejasného výkladu a nepresností v praxi stavebných úradov, ktoré priniesla aplikačná prax po jeho novele zákonom č. 286/2012 Z. z.. Samozrejme budem trošku dlhšie čítať, ale keďže výbory Národnej rady neboli uznášaniaschopné, takže, keďže chcem napraviť tie problémy, ktoré dnes sú v praxi, takže poprosím vás o strpenie. Úprava výšky správnych poplatkov v časti V. Stavebná správa, ktorá bola prijatá v poslednej novele zákona, vychádzala z novej koncepcie výpočtu výšky správnych poplatkov podľa metrov kubických obostavaného priestoru, pričom výška správneho poplatku najmä za žiadosť o stavebné povolenie alebo kolaudáciu stavby sa ešte progresívne zvyšovala za každých začatých 1000 metrov kubických a uvedená schéma výpočtu výšky správneho poplatku spôsobila, že výška správneho poplatku najmä za žiadosť o stavebné povolenie alebo kolaudáciu stavby bola oproti pôvodných poplatkom vyberaným do roku, teda do 30. 9. 2012 za bytové domy, zmeny dokončených stavieb, ostatných neuvedených stavieb desaťnásobne vyššia, niekde stonásobne vyššia. Tie výšky vychádzali na 30-, 50- až 100 tis. eur. Neúmerne bol zvýšený poplatok za stavebné úpravy bytov v bytových domoch, ktoré vyžadujú vydanie stavebného povolenia, a to až na 750 eur, čo vyvolalo veľkú kritiku najmä občanov. Do položky týkajúcej sa žiadosti o stavebné povolenie v poznámke bola zakotvená úprava týkajúca sa poskytovania dotácií zo Štátneho fondu rozvoja bývania alebo iných fondov, ktorá je v praxi ale zase nevykonateľná. V priebehu legislatívneho procesu bolo do niektorých položiek vložené slovné spojenie „pre právnické osoby“, ktoré zmenilo charakter niektorých poplatkov, a tým zostalo viacero úkonov vykonávaných stavebnými úradmi pre fyzické osoby nespoplatnených. Predkladaný návrh na úpravu výšky správnych poplatkov v časti V. Stavebná práca prílohy zákona č. 145/1995 Z. z. v znení neskorších predpisov preto odstraňuje uvedené nedostatky. Upúšťa od koncepcie počítania poplatkov podľa metrov kubických obostavaného priestoru a nahrádza ju koncepciou počítania poplatkov podľa predpokladanej výšky rozpočtovaných nákladov stavby, ktorá bola používaná do 30. septembra 2012, a to aj bez ďalšieho navyšovania, čím sa znížili poplatky. Poplatky za stavebné konanie budú odstupňované od 100 eur do maximálne 1000 eur. Znižujú sa poplatky za najčastejšie vykonávané stavebné úpravy v bytoch a v bytových domoch, ktoré vyžadujú vydanie stavebného povolenia, a to od 35 až do 100 eur. Z položky týkajúcej sa žiadosti o stavebné povolenie v poznámke bola vypustená úprava týkajúca sa poskytovania dotácií zo Štátneho fondu rozvoja bývania alebo iných fondov, ktorú som už hovorila, že je nevykonateľná, pretože poplatok sa platí pri podaní žiadosti o stavebné povolenie v štádiu, keď stavebný úrad ešte nevie, či bude pridelená dotácia k žiadosti o dotácie, potrebné predložiť už právoplatné stavebné povolenie. A doplňujú sa aj chýbajúce položky pre fyzické osoby. Takže, kolegyne, kolegovia, dovoľte, aby som prečítala teraz môj pozmeňujúci návrh. Vládny návrh zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov a ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, tlač 234, sa mení a dopĺňa takto. 1. V názve návrhu zákona sa za slová „a ktorým sa“ vkladajú slová „mení a“. Odôvodnenie: Návrh zákona je potrebné upraviť v súvislosti s navrhovaným pozmeňujúcim návrhom. 2. V čl. II sa na začiatku vkladajú nové body 1 až 7, ktoré znejú: „1. V sadzobníku správnych poplatkov v časti V. Stavebná správa v položke 59 písm. a) v prvom bode sa suma „6,50 eura“ nahrádza slovom „0,40 eur“. Odôvodnenie: Navrhuje sa úprava výšky poplatku pre fyzické osoby za vydanie územného rozhodnutia tak, aby správny poplatok pokryl náklady správneho orgánu za jeho vydanie. 2. V sadzobníku správnych poplatkov v časti V. Stavebná správa položka 60 vrátane oslobodenia a poznámok znie: „Položka 60 Žiadosť o stavebné povolenie alebo na zmeny dokončených stavieb (nadstavba, prístavba) a na zmeny stavieb pred dokončením (za každú samostatnú stavbu) a) na stavby na bývanie 1. na stavbu rodinného domu – 50 eur, 2. na stavbu bytového domu – 200 eur b) na stavby na individuálnu rekreáciu, napríklad chaty, rekreačné domy alebo na zmeny dokončených stavieb (nadstavba, prístavba) a na zmeny týchto stavieb pred dokončením 1. ak zastavaná plocha nepresahuje 25 m²  – 25 eur, 2. ak zastavaná plocha presahuje 25 m² – 50 eur c) na stavebné úpravy dokončených stavieb vyžadujúce stavebné povolenie 1. rodinných domov a stavieb na individuálnu rekreáciu – 35 eur, 2. bytových domov – 100 eur d) na stavby, ktoré sú súčasťou alebo príslušenstvom rodinných domov alebo stavieb na individuálnu rekreáciu 1. garáže s jedným alebo dvomi miestami – 30 eur, 2. na prípojky na existujúcu verejnú rozvodnú sieť – 30 eur, 3. na vodné stavby, napríklad studne, vsaky nad 5 m², malé čistiarne odpadových vôd, jazierka – 30 eur, 4. na spevnené plochy a parkoviská – 30 eur, 5. na stavby s doplnkovou funkciou k týmto stavbám, napríklad letné kuchyne, bazény, sklady – 30 eur. e) na stavby, ktoré sú súčasťou alebo príslušenstvom k bytovým domom a ostatným budovám 1. garáže s jedným alebo dvoma miestami – 50 eur, 2. na prípojky na existujúcu verejnú rozvodnú sieť – 50 eur, 3. na vodné stavby, napríklad studne, vsaky nad 50 m³, malé čistiarne odpadových vôd, jazierka – 50 eur, 4. na spevnené plochy a parkoviská – 50 eur, 5. na stavby s doplnkovou funkciou, napríklad prístrešky, sklady – 50 eur. f) na zmeny dokončených stavieb a na zmeny týchto stavieb pred dokončením podľa písm. d) a e) – 20 eur. g) na ostatné neuvedené stavby a na zmeny týchto dokončených stavieb a na zmeny stavieb pred dokončením pri predpokladanom rozpočtovom náklade: do 50 000 eur vrátane – 100 eur, nad 50 000 eur do 100 000 eur vrátane – 200 eur, nad 100 000 eur do 500 000 eur vrátane – 400 eur, nad 500 000 eur do 1 000 000 eur vrátane – 600 eur, nad 1 000 000 eur do 10 000 000 eur vrátane – 800 eur, nad 10 000 000 eur – 1000 eur. h) na stavby dočasných objektov zariadení staveniska, ak sa vydáva samostatné stavebné povolenie na stavby – 50 eur. Oslobodenie 1. Od poplatku za vydanie stavebného povolenia na zmeny dokončených stavieb na bývanie sú oslobodení držitelia preukazu fyzickej osoby s ťažkým zdravotným postihnutím alebo preukazu fyzickej osoby s ťažkým zdravotným postihnutím so sprievodcom. 2. Oslobodenie od poplatku tu platí obdobne ako pri položke 59. 3. Od poplatku za vydanie stavebného povolenia podľa písm. g) tejto položky je oslobodená Národná diaľničná spoločnosť, akciová spoločnosť. Poznámky 1. Ak stavebné povolenie zahŕňa stavbu viacerých samostatných objektov, vyberie sa súhrnný poplatok za všetky samostatné objekty uvedené v stavebnom povolení okrem prípojok, písm. a) a b). 2. Hotelové a iné ubytovacie zariadenia sa posudzujú ako nebytová výstavba. 3. Garáže s viac ako dvoma miestami sa posudzujú ako samostatné stavby. 4. Podľa tejto položky spoplatňujú stavebné povolenia stavebné úrady, špeciálne stavebné úrady, vojenské a iné stavebné úrady podľa ustanovení § 117, 120 a 121 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.“. Odôvodnenie: Navrhuje sa upraviť neprimeraná výška správnych poplatkov. Navrhovaná právna úprava upúšťa od koncepcie počítania správnych poplatkov podľa metrov kubických obostavaného priestoru a nahrádza ju koncepciou počítania správnych poplatkov podľa predpokladanej výšky rozpočtovaných nákladov stavby, ktorá bola používaná do 30. 9. 2012, a to bez ďalšieho zvyšovania. 3. V sadzobníku správnych poplatkov v časti V. Stavebná správa v položke 60a písm. a) až g) znejú: „a) Žiadosť o predĺženie platnosti stavebného povolenia pre 1. právnickú osobu – 100 eur, 2. fyzickú osobu – 30 eur b) Ohlásenie jednoduchej stavby pre 1. právnickú osobu – 50 eur, 2. fyzickú osobu – 20 eur c) Ohlásenie drobnej stavby, stavebných úprav a udržiavacích prác pre 1. právnickú osobu – 30 eur, 2. fyzickú osobu – 10 eur d) Ohlásenie stavby elektronickej komunikačnej siete, jej prízemnej stavby a výmeny a doplnenia telekomunikačného zariadenia – 80 eur e) Žiadosť o potvrdenie pasportu stavby, ak sa nezachovala pôvodná dokumentácia stavby – 10 eur. f) Žiadosť o uložení opatrenia na susednom pozemku alebo stavbe – 30 eur g) Žiadosť o predĺženie termínu dokončenia stavby – 10 eur. Oslobodenie Od poplatku sú oslobodení držitelia preukazu fyzickej osoby s ťažkým zdravotným postihnutím, alebo preukazu fyzickej osoby s ťažkým zdravotným postihnutím so sprievodcom.“. Odôvodnenie: Právna úprava sa dopĺňa o chýbajúce správne poplatky pre fyzické osoby. Navrhuje sa úprava výšky správnych poplatkov za najčastejšie vykonávané stavebné úpravy v bytoch a bytových domoch, ktoré vyžadujú vydanie stavebného povolenia. (Kontrolujem si to.) 4. V sadzobníku správnych poplatkov časti V. Stavebná správa v položke 62 písm. a) v prvom bode sa vypúšťajú slová „o vydanie stavebného povolenia“. Odôvodnenie: Navrhované znenie precizuje text. 5. V sadzobníku správnych poplatkov v časti V. Stavebná správa v položke 62 písm. a) druhý bod znie: „2. na odstránenie stavby, poplatok sa vyberá za každý objekt, pre právnickú osobu – 50 eur, fyzickú osobu – 20 eur“. Odôvodnenie: Navrhuje sa nová právna úprava výšky správnych poplatkov pre právnické osoby a pre fyzické osoby. 6. V sadzobníku správnych poplatkov v časti V. Stavebná správa v položke 62 písm. a) štvrtý bod. znie: „4. terénnych úprav pre právnickú osobu – 100 eur, fyzickú osobu – 20 eur“. Odôvodnenie: Navrhuje sa úprava výšky správnych poplatkov pre právnické osoby a pre fyzické osoby tak, aby boli pokryté náklady na vydanie rozhodnutia v stavebnom konaní. 7. V sadzobníku správnych poplatkov v časti V. Stavebná správa v Položke 62a vrátane oslobodenia a poznámok znie: „Položka 62a Návrh na vydanie kolaudačného rozhodnutia a) na stavby na bývanie a na zmeny dokončených stavieb na bývanie 1. rodinný dom – 35 eur, 2. bytový dom – 120 eur. b) na stavby na individuálnu rekreáciu, napríklad chaty, rekreačné domy alebo na zmeny dokončených stavieb (nadstavba, prístavba) 1. ak zastavaná plocha nepresahuje 25 m² – 25 eur, 2. ak zastavaná plocha presahuje 25 m²  – 50 eur c) na stavebné úpravy dokončených stavieb, na ktoré bolo vydané stavebné povolenie 1. rodinných domov a stavieb na individuálnu rekreáciu – 25 eur, 2. bytových domov 50 eur d) na stavby, ktoré sú súčasťou alebo príslušenstvom rodinných domov alebo stavieb na individuálnu rekreáciu 1. garáže s jedným alebo dvoma miestami – 20 eur, 2. na prípojky na existujúcu verejnú rozvodnú sieť – 20 eur, 3. na vodné stavby, napríklad studne, vsaky nad 5 m², malé čistiarne odpadových vôd, jazierka – 20 eur, 4. na spevnené plochy a parkoviská – 20 eur, 5. na stavby s doplnkovou funkciou k týmto stavbám, napríklad letné kuchyne, bazény, sklady – 20 eur e) na stavby, ktoré sú súčasťou alebo príslušenstvom k bytovým domom a ostatným budovám 1. garáže s jedným alebo dvoma miestami – 30 eur, 2. na prípojky na existujúcu verejnú rozvodnú sieť – 30 eur, 3. na vodné stavby, napríklad studne, vsaky nad 5 m², malé čistiarne odpadových vôd, jazierka – 30 eur, 4. na spevnené plochy a parkoviská – 30 eur, 5. na stavby s doplnkovou funkciou, napríklad prístrešky, sklady – 30 eur. f) na zmeny dokončených stavieb podľa písm. d) a e) – 20 eur. g) na ostatné neuvedené stavby a na zmeny týchto dokončených stavieb pri predpokladanom rozpočtovom náklade do 50 000 vrátane – 60 eur, nad 50 000 eur do 100 000 eur vrátane – 120 eur, nad 100 000 eur do 500 000 eur vrátane – 250 eur, nad 500 000 eur do 1 000 000 eur vrátane – 400 eur, nad 1 000 000 eur do 10 000 000 eur vrátane – 530 eur, nad 10 000 000 eur – 660 eur“. Oslobodenie 1. Od poplatku za vydanie kolaudačného rozhodnutia na zmeny dokončených stavieb na bývanie sú oslobodení držitelia preukazu fyzickej osoby s ťažkým zdravotným postihnutím alebo preukazu fyzickej osoby s ťažkým zdravotným postihnutím so sprievodcom. 2. Oslobodenie od poplatku tu platí obdobne ako pri položke 59. 3. Od poplatku za vydanie kolaudačného rozhodnutia podľa písm. g) tejto položky je oslobodená Národná diaľničná spoločnosť, akciová spoločnosť. Poznámky 1. Ak kolaudačné rozhodnutie, ak kolaudačné rozhodnutie zahŕňa stavbu viacerých samostatných objektov, vyberie sa súhrnný poplatok za všetky samostatné objekty uvedené v kolaudačnom rozhodnutí okrem prípojok, písm. a) a b). 2. Hotelové a iné ubytovacie zariadenia sa posudzujú ako nebytová výstavba. 3. Garáže s viac ako dvoma miestami sa posudzujú ako samostatné stavby. 4. Podľa tejto položky spoplatňujú kolaudačné rozhodnutia stavebné úrady, špeciálne stavebné úrady, vojenské a iné stavebné úrady podľa ustanovení § 117, 120 a 121 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Odôvodnenie: Navrhovaná právna úprava nadväzuje na úpravy vykonané v položke 60. Doterajšie znenie návrhu zákona sa označuje ako bod 8. Ďakujem, kolegyne, kolegovia, za pozornosť. Ďakujem.